তথ্যবিবরণী                                                                                  নম্বর : ২১৩৬

**শেখ হাসিনার অর্জিত গণতন্ত্র, উন্নয়ন ও অগ্রগতির ধারাকে এগিয়ে নিতে হবে**

**-আবুল হাসানাত আবদুল্লাহ্**

বরিশাল, ৯ পৌষ (২৪ ডিসেম্বর) :

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বর্তমান প্রধানমন্ত্রী শেখ হাসিনার অর্জিত গণতন্ত্র, উন্নয়ন ও অগ্রগতির ধারাকে এগিয়ে নিতে স্বাধীনতার প্রতীক নৌকা মার্কায় ভোটদানের জন্য এলাকাবাসীর প্রতি উদাত্ত আহ্বান জানিয়েছেন। তিনি নতুন প্রজন্মের ভোটারদের কাছে মহান মুক্তিযুদ্ধের প্রকৃত ইতিহাস, ঐতিহ্য ও গৌরবগাঁথার কথা তুলে ধরে তাদের সমর্থন প্রত্যাশা করেন।

আবুল হাসানাত আবদুল্লাহ্ আজ বরিশাল জেলার গৌরনদী উপজেলার খাঞ্জাপুর ইউনিয়নে এলাকায় গণসংযোগকালে এসব কথা বলেন। এ সময় অন্যান্যের মধ্যে জেলা ও উপজেলা আওয়ামী লীগের নেতৃবৃন্দ উপস্থিত ছিলেন।

আবদুল্লাহ্ বলেন, আগুনসন্ত্রাসী ও মুক্তিযুদ্ধের পরাজিত শত্রুরা আসন্ন জাতীয় সংসদ নির্বাচন বাধাগ্রস্ত করতে দেশে-বিদেশে অপতৎপরতা চালাচ্ছে। তিনি এসব চক্রান্তকারীদের বিরুদ্ধে প্রতিরোধ গড়ে তুলতে স্থানীয় জনগণের প্রতি আহ্বান জানান। তিনি বলেন, প্রধানমন্ত্রী শেখ হাসিনার বিজ্ঞ, সাহসী ও সময়োপযোগী নেতৃত্বের বিরুদ্ধে প্রতিনিয়ত ষড়যন্ত্র করছে। এদের মোকাবিলা করতে দলমত নির্বিশেষে সকলকে ঐক্যবদ্ধ থাকতে হবে। স্বাধীনতার পরাজিত শক্তি দেশের উন্নয়ন, শান্তি-শৃঙ্খলা, নিরাপত্তা ও প্রগতির ধারার এক বড় ধরনের অন্তরায়। নৌকা মার্কাকে জয়ী করে ষড়যন্ত্রকারীদের সামাজিক ও রাজনৈতিকভাবে বয়কট করতে হবে।

তিনি বলেন, প্রধানমন্ত্রী শেখ হাসিনার সরকার স্মার্ট ও উন্নত-সমৃদ্ধ বাংলাদেশ গড়ার কর্মসূচি বাস্তবায়ন করছে। বরিশাল জেলার প্রতিটি উপজেলায় শিক্ষা, স্বাস্থ্য, যোগাযোগ ও অবকাঠামো খাতে রেকর্ড পরিমাণ উন্নয়ন কাজ সফলভাবে সমাপ্ত হয়েছে। এসব কর্মসূচির সুফল আগৈলঝাড়া ও গৌরনদীবাসীর দোরগোড়ায় পৌঁছে দিতে হবে। এ সময় তিনি আগৈলঝাড়া ও গৌরনদী উপজেলার সাধারণ মানুষের সার্বিক কল্যাণে সদা নিবেদিত হওয়ার প্রত্যয় ব্যক্ত করেন।

#

আহসান/শফি/রফিকুল/শামীম/২০২৩/২০৫৫ঘণ্টা

তথ্যবিবরণী                                                                                 নম্বর : ২১৩৫

**নির্বাচনকালীন দায়িত্ব সততা, নিষ্ঠা ও সর্বোচ্চ পেশাদারিত্বের সাথে পালন করতে হবে**

**- বিজিবি মহাপরিচালক**

ঢাকা, ৯ পৌষ (২৪ ডিসেম্বর) :

বর্ডার গার্ড বাংলাদেশ (বিজিবি)-এর মহাপরিচালক মেজর জেনারেল এ কে এম নাজমুল হাসান বিজিবি’র প্রতিটি সদস্যকে আসন্ন দ্বাদশ জাতীয় সংসদ নির্বাচন অবাধ, সুষ্ঠু ও সুন্দরভাবে সম্পন্ন করতে অর্পিত যেকোনো দায়িত্ব সততা, নিষ্ঠা ও সর্বোচ্চ পেশাদারিত্বের সাথে পালন করার আহ্বান জানিয়েছেন।

আজ বিজিবি’র কুড়িগ্রাম ব্যাটালিয়ন সদর ও দায়িত্বপূর্ণ সীমান্ত পরিদর্শনের সময় বিজিবি সদস্যদের সাথে মতবিনিময়কালে মহাপরিচালক এ কথা বলেন।

এসময় তিনি কোয়ার্টার গার্ডে সালাম গ্রহণ ও বৃক্ষরোপন করেন। পরে তিনি ব্যাটালিয়ন সদরের সকল পর্যায়ের বিজিবি সদস্যদের সাথে মতবিনিময় করেন। মতবিনিময়কালে বিজিবি মহাপরিচালক সীমান্ত সুরক্ষার পাশাপাশি মাদক ও অবৈধ অস্ত্র পাচার প্রতিরোধ, চোরাচালানসহ সকল প্রকার সীমান্ত অপরাধ দমন এবং দ্বিপাক্ষিক সম্পর্ক উন্নয়নে বিজিবি সদস্যদের পেশাদারিত্বের সাথে কাজ করার নির্দেশনা দেন। এছাড়া আসন্ন দ্বাদশ সংসদ নির্বাচনকালীন দেশের অভ্যন্তরীণ আইনশৃঙ্খলা রক্ষা ও জনগণের জানমালের নিরাপত্তা বিধানে সততা, নিষ্ঠা ও সর্বোচ্চ পেশাদারিত্বের সাথে দায়িত্ব পালনের জন্য আহ্বান জানান।

পরে বিজিবি মহাপরিচালক কুড়িগ্রাম ব্যাটালিয়নের অধীনস্থ সোনাহাট আইসিপি ও তৎসংলগ্ন সোনাহাট বিওপি পরিদর্শন করেন।

পরিদর্শনকালে বিজিবি সদর দপ্তরের ঊর্ধ্বতন কর্মকর্তা, রংপুর রিজিয়ন কমান্ডার, রংপুর সেক্টর কমান্ডার এবং কুড়িগ্রাম ব্যাটালিয়নের অধিনায়কসহ অন্যান্য কর্মকর্তা উপস্থিত ছিলেন।

#

শরীফুল/সায়েম/শফি/রফিকুল/শামীম/২০২৩/১৮৫৫ঘণ্টা

তথ্যবিবরণী                                                                                 নম্বর : ২১৩৪

**মেধা ও স্বচ্ছতার ভিত্তিতে নিয়োগ হয় প্রাথমিক বিদ্যালয়ে**

**- প্রধানমন্ত্রীর মুখ্য সচিব**

ঢাকা, ৯ পৌষ (২৪ ডিসেম্বর) :

প্রধানমন্ত্রীর মুখ্য সচিব মোঃ তোফাজ্জল হোসেন মিয়া বলেছেন, মেধা ও স্বচ্ছতার সাথে নিয়োগ হয় সরকারি প্রাথমিক বিদ্যালয়ে। প্রশ্নপত্র প্রণয়ন থেকে উত্তরপত্র মূল্যায়নসহ প্রতিটি ধাপে সর্বোচ্চ স্বচ্ছতা নিশ্চিত করা হয় সহকারী শিক্ষক নিয়োগের ক্ষেত্রে। ইতোমধ্যে সব মহলে এ নিয়োগ প্রক্রিয়া প্রশংসিত হয়েছে। সময়ের পরিক্রমায় এ নিয়োগ দৃষ্টান্ত স্থাপন করেছে।

মুখ্য সচিব আজ প্রাথমিক শিক্ষা অধিদপ্তরের কনফারেন্স রুমে প্রাথমিক শিক্ষার জন্য প্রণীত Integreted Primary Education Management Information System- (IPEMIS) ও রাজধানীর ৬টি সরকারি প্রাথমিক বিদ্যালয়ের দৃষ্টিনন্দন নতুন ভবনের ভিত্তিপ্রস্তর স্থাপন অনুষ্ঠানে প্রধান অতিথির বক্তৃতায় একথা বলেন।

সচিব বলেন, সমৃদ্ধ স্বদেশ সৃষ্টি করতে এবং আগামী দিনের যোগ্য নাগরিক তৈরি করতে মানসম্মত প্রাথমিক শিক্ষার প্রতি সর্বোচ্চ গুরুত্বারোপ করতে হবে। এ জন্য শ্রেণিকক্ষের শিক্ষার প্রতি দৃষ্টি দিতে হবে, কারণ শ্রেণিকক্ষে জাতি গঠন হয়, দেশের ভবিষ্যৎ নির্ধারিত হয় শ্রেণিকক্ষে। আগামী দিনের রাষ্ট্রনায়ক তৈরির প্ল্যাটফর্ম শ্রেণিকক্ষ।

প্রাথমিক শিক্ষা অধিদপ্তরের মহাপরিচালক শাহ রেজওয়ান হায়াতের সভাপতিত্বে অনুষ্ঠানে বিশেষ অতিথির বক্তৃতায় প্রাথমিক ও গণশিক্ষা সচিব ফরিদ আহাম্মদ বলেন, সরকার প্রাথমিক শিক্ষায় তথ্যযুক্তির ব্যবহারের প্রতি গুরুত্বারোপ করেছে। সরকারি প্রাথমিক বিদ্যালয়ে ৬৪ হাজার মাল্টিমিডিয়া সরবরাহ এবং ২৪ হাজার ল্যাপটপ বিতরণ করা হচ্ছে। প্রতিটি সরকারি প্রাথমিক বিদ্যালয়ে ওয়াই-ফাই সংযোগ প্রদান করা হচ্ছে।

অনুষ্ঠানে মন্ত্রণালয় ও অধিদপ্তরের ঊর্ধ্বতন কর্মকর্তাবৃন্দ উপস্থিত ছিলেন।

#

মাহবুব/সায়েম/শফি/রফিকুল/শামীম/২০২৩/১৮৪০ঘণ্টা

তথ্যবিবরণী নম্বর : ২১৩৩

**ভূমি অপরাধ প্রতিরোধ ও প্রতিকার বিধিমালার খসড়ায় ভূমিমন্ত্রীর অনুমোদন**

ঢাকা, ৯ পৌষ (২৪ ডিসেম্বর) :

ভূমিমন্ত্রী সাইফুজ্জামান চৌধুরী ভূমি অপরাধ প্রতিরোধ ও প্রতিকার বিধিমালা, ২০২৩ এর খসড়া অনুমোদন দিয়েছেন।

আজ ভূমি মন্ত্রণালয়ের সম্মেলন কক্ষে ‘ভূমি অপরাধ প্রতিরোধ ও প্রতিকার আইন, ২০২৩ এর বিধিমালা সম্পর্কে অবহিতকরণ’ শীর্ষক সভায় এ অনুমোদন দেয়া হয়। ভূমি সচিব মোঃ খলিলুর রহমান-সহ ভূমি মন্ত্রণালয়ের সংশ্লিষ্ট কর্মকর্তারা সভায় উপস্থিত ছিলেন। ভূমিমন্ত্রী ভূমি অপরাধ প্রতিরোধ ও প্রতিকার বিধিমালা দ্রুত প্রণয়নের জন্য সংশ্লিষ্ট সকলকে ধন্যবাদ জানান।

ভূমি অপরাধ প্রতিরোধ ও প্রতিকার আইন, ২০২৩ এর খসড়া বিধিমালা এখন আন্তঃমন্ত্রণালয় সভায় উপস্থাপন করা হবে। মন্ত্রিসভার চূড়ান্ত অনুমোদনের পর এই বিধিমালা কার্যকর হবে।

#

নাহিয়ান/সায়েম/শফি/রফিকুল/জয়নুল/২০২৩/১৯২০ঘণ্টা

**তথ্যবিবরণী নম্বর : ২১৩২**

**নির্বাচনের আগে মানুষের দৃষ্টি অন্যদিকে নিতেই সিপিডি’র অসত্য তথ্যনির্ভর সংবাদ সম্মেলন**

**--- তথ্য ও সম্প্রচার মন্ত্রী**

ঢাকা, ৯ পৌষ (২৪ ডিসেম্বর) :

‘নির্বাচনের আগে মানুষের দৃষ্টি অন্যদিকে ফেরাতেই সেন্টার ফর পলিসি ডায়ালগ (সিপিডি) অসত্য তথ্যনির্ভর সংবাদ সম্মেলন করেছে’ মন্তব্য করেছেন তথ্য ও সম্প্রচারমন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ ।

আজ সচিবালয়ে মন্ত্রণালয়ের সভাকক্ষে প্রেস ইনস্টিটিউট বাংলাদেশ (পিআইবি) প্রকাশিত ‘সংবাদপত্রে শেখ হাসিনার বক্তৃতা ১৯৮১-১৯৮৬’ গ্রন্থের মোড়ক উন্মোচন অনুষ্ঠানে সাংবাদিকদের প্রশ্নের জবাবে তিনি এ কথা বলেন। পিআইবি’র মহাপরিচালক জাফর ওয়াজেদ এবং দৈনিক সংবাদ পত্রিকার ব্যবস্থাপনা সম্পাদক কাশেম হুমায়ুন অনুষ্ঠানে বক্তব্য রাখেন।

সিপিডি’র প্রতিবেদনের ভুল চিহ্নিত করে তথ্যমন্ত্রী বলেন, ‘সিপিডি’র এই প্রতিবেদন আমি পড়েছি। উনারা বলেছেন আমাদের উন্নয়ন বাজেটের ৭৫ শতাংশ আসে বৈদেশিক সাহায্য থেকে, যা সম্পূর্ণ অসত্য, ‘এবসোল্যুটলি রং এন্ড বোগাস’। আমাদের উন্নয়ন বাজেটের ৩৫ শতাংশ হচ্ছে বৈদেশিক সাহায্য নির্ভর। আগে আরেকটু কম ছিলো। একটা গবেষণালব্ধ প্রতিবেদনে এ রকম ভুল কীভাবে থাকে। সুতরাং এই প্রতিবেদনে আরো ভুল আছে। নির্বাচনের আগ মুহূর্তে এ রকম প্রচার করার উদ্দেশ্য কি মানুষের দৃষ্টিকে ভিন্ন দিকে নিবদ্ধ করা? সেই প্রশ্ন অনেকেই রেখেছে।’

ড. হাছান বলেন, ‘বিভিন্ন বড় বড় গ্রুপ যে ঋণ নিয়েছে, সেগুলোকে সন্নিবেশিত করে সিপিডি বলতে চেষ্টা করেছে যে, ৯২ হাজার কোটি টাকা লোপাট হয়েছে। আমি মনে করি, ব্যাংকিং খাতে অনিয়ম যে হয়নি বা হচ্ছে না সেটি নয়, অনিয়ম কিছুটা হয়েছে। কিন্তু এই সমস্ত বিষয় আগে বহুবার পত্রপত্রিকায় প্রকাশিত হয়েছে। এখানে গবেষণার কিছু নেই। এগুলো সব লোন ইস্যু বা ঋণের বিষয়, এগুলো সবাই জানে। উনারা পত্রপত্রিকা ঘেঁটে নির্বাচনের আগ মুহূর্তে প্রেস কনফারেন্সে এই প্রতিবেদন প্রকাশ করলো। সেই প্রতিবেদনেও অনেক ভুল। এই সময় মানুষের দৃষ্টিকে ভিন্ন দিকে নিবদ্ধ করার জন্যই এটি করা হয়েছে।’

একইসাথে সম্প্রচারমন্ত্রী বলেন, ‘দেশের উন্নয়নের স্বার্থে এবং সরকার যাতে সঠিকভাবে কাজ করে সে প্রয়োজনে ভুল ধরে দেওয়ার জন্য সিডিপি’র মতো প্রতিষ্ঠান দরকার আছে, গবেষণারও প্রয়োজন আছে। কিন্তু যখন এই গবেষণায় এতো বড় ভুল থাকে যা ‘গ্রস মিসটেক, নট সিলি মিসটেক’ আর প্রতিবেদন হয় অসত্য তথ্যনির্ভর, তাহলে সেই প্রতিবেদন এবং যারা তা প্রকাশ করে তাদের নিয়েও প্রশ্ন ওঠে।’

‘নির্বাচনবিরোধী প্রচারণার ওপর নির্বাচন কমিশনের নিষেধাজ্ঞা থাকলেও বিএনপি কীভাবে নির্বাচনবিরোধী প্রচারণা চালাচ্ছে’ এ প্রশ্নের জবাবে হাছান মাহ্মুদ বলেন, ‘মাঠ প্রশাসন এবং পুলিশ এখন নির্বাচন কমিশনের অধীনে। নির্বাচন কমিশনের নির্দেশনা বাস্তবায়ন কমিশনই করবে। যখনই কমিশন এ ধরনের কার্যক্রমের বিরুদ্ধে ব্যবস্থা গ্রহণ করার জন্য প্রশাসনকে নির্দেশনা দেবে অবশ্যই প্রশাসন সেটি প্রতিপালন করবে। আমি মনে করি, এই নির্দেশনা সুষ্ঠু, অবাধ ও জনগণের ব্যাপক অংশগ্রহণে নির্বাচন অনুষ্ঠানের ক্ষেত্রে সহায়ক।’

নির্বাচনের বিরুদ্ধে কেউ কেউ গোলটেবিল বৈঠক করছে এমন প্রশ্নে তথ্যমন্ত্রী বলেন, ‘যারা লম্বা, গোল বা চ্যাপ্টা টেবিল মিটিং করছে তাদের হাঁকডাক তো শোনা যাচ্ছে না, পত্রিকার পাতায়ও স্থান পাচ্ছে না। নির্বাচন অত্যন্ত অংশগ্রহণমূলক হচ্ছে। প্রতি আসনে গড়ে সাড়ে ৬ জন প্রার্থী। ৪৪টি নিবন্ধিত রাজনৈতিক দলের মধ্যে ৩০টি রাজনৈতিক দল নির্বাচনে অংশগ্রহণ করছে। জনগণের মধ্যে ব্যাপক উৎসাহ উদ্দীপনা তৈরি হয়েছে।’

বিএনপি নেতা রিজভী এবং মঈন খানের মন্তব্য ‘সরকার লুটপাটের অর্থ দিয়ে ডামি নির্বাচন করছে’ এর জবাবে হাছান মাহ্‌মুদ বলেন, ‘বিএনপি’র ডামি নেতারা কি বললো এতে কিছু আসে যায় না। ওদের আসল নেতা তারেক রহমান আর মির্জা ফখরুল ইসলাম আলমগীর। রুহুল কবির রিজভী আর মঈন খান তো ওদের ডামি নেতা। এরা দুজনই ডামি নেতা বলেই ডামি শব্দটা বেশি পছন্দ করে এবং তারা কি বললো, কিছু আসে যায় না। আর লুটপাটের জন্য তো উনারাই আন্তর্জাতিক স্বীকৃতি পেয়েছে, পরপর পাঁচবার উনারা দুর্নীতিতে চ্যাম্পিয়ন হয়েছে এবং সেই লুটপাটের অর্থ দিয়ে তারা এখন দেশে আগুনসন্ত্রাস চালাচ্ছে। আমাদের সরকার লুটপাটকারীদের ধরার ব্যবস্থা করছে এবং আরাফাত রহমান কোকোর টাকা ফেরত এনেছে, তারেক রহমানের বিরুদ্ধে এফবিআই এসে বাংলাদেশে সাক্ষী দিয়ে গেছে।’

এর আগে ‘সংবাদপত্রে শেখ হাসিনার বক্তৃতা ১৯৮১-১৯৮৬’ গ্রন্থ নিয়ে তথ্যমন্ত্রী বলেন, ‘এটি অত্যন্ত গুরুত্বপূর্ণ দলিল। আমি পিআইবিকে অনুরোধ করেছিলাম যে বঙ্গবন্ধুকন্যা জননেত্রী শেখ হাসিনা বিরোধী দলে থাকাকালে দেওয়া সমস্ত বক্তব্যের সংকলন বের করার জন্য। তারা ১৯৮১-১৯৮৬ পর্যন্ত পর্বটি সমাপ্ত করেছে। ১৯৮৭ থেকে ১৯৯১ পর্যন্ত একটি, ১৯৯১ থেকে ১৯৯৬ পর্যন্ত একটি এবং ২০০১ থেকে ২০০৮ পর্যন্ত আরেকটি পর্বের কাজ চলছে। আমি প্রধানমন্ত্রীর হাতে বইটি দিয়েছি।’

হাছান মাহ্মুদ বলেন, ‘বঙ্গবন্ধুকন্যা শেখ হাসিনা দেশের ইতিহাসে দীর্ঘতম ও বিশ্বে নারী হিসেবে সবচেয়ে দীর্ঘ সময়ের প্রধানমন্ত্রী এবং তিনি বাংলাদেশ আওয়ামী লীগের ইতিহাসে দীর্ঘতম ৪৩ বছর ধরে সভাপতি। এটি আর কোনো নেতার ক্ষেত্রে হয়নি। সে জন্য এগুলো ইতিহাসের অংশ। ইতিহাসকে সংরক্ষণ করা প্রয়োজন। এই বইয়ের তথ্য দলের নেতাকর্মীদের যেমন জানা প্রয়োজন, সাংবাদিকদেরও জানার সুযোগ আছে।’

পিআইবি’র পরিচালক ড. কামরুল হক, সহ-সম্পাদক আকিল উজ জামান খান, গবেষক পপি দেবী থাপা এবং মোহাম্মদ এনায়েত হোসেন প্রমুখ গ্রন্থমোড়ক উন্মোচনে অংশ নেন।

#

আকরাম/সায়েম/শফি/রফিকুল/জয়নুল/২০২৩/১৯২৫ঘণ্টা

তথ্যবিবরণী                                                                                       নম্বর : ২১৩১

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ৯ পৌষ (২৪ ডিসেম্বর) :

স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ১০ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার  
 ২ দশমিক ৩৮ শতাংশ। এ সময় ৪২১ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৮৯৬ জন।

#

সুলতানা/সায়েম/শফি/রফিকুল/আব্বাস/২০২৩/১৮০১ ঘণ্টা

তথ্যবিবরণী                                                                                                         নম্বর : ২১৩০

**২০২৩-২৪ শিক্ষাবর্ষে এমবিবিএস ভর্তি পরীক্ষা ৯ ফেব্রুয়ারি’২৪ এবং ডেন্টাল ৮ মার্চ ’২৪**

**--- স্বাস্থ্যমন্ত্রী**

ঢাকা, ৯ পৌষ (২৪ ডিসেম্বর) :

          ২০২৩-২৪ শিক্ষাবর্ষে এমবিবিএস ভর্তি পরীক্ষা ৯ ফেব্রুয়ারি, ২০২৪ এবং ডেন্টাল ভর্তি পরীক্ষা ৮ মার্চ, ২০২৪ তারিখ সকাল ১০টায় অনুষ্ঠিত হবে বলে জানিয়েছেন স্বাস্থ্যমন্ত্রী জাহিদ মালেক। এই পরীক্ষার এক মাস আগে থেকে অর্থাৎ আগামী ৯ জানুয়ারি থেকে ৯ ফেব্রুয়ারি ২০২৪ পর্যন্ত সব ধরনের কোচিং সেন্টার বন্ধ থাকবে।

          আজ সচিবালয়ে স্বাস্থ্য মন্ত্রণালয়ের সভাকক্ষে ‘২০২৩-২০২৪ শিক্ষাবর্ষে এমবিবিএস এবং বিডিএস ভর্তি পরীক্ষা গ্রহণের লক্ষ্যে বিদ্যমান ভর্তি নীতিমালা হালনাগাদ এবং ভর্তি পরীক্ষার সময়াবদ্ধ কর্মপরিকল্পনা চূড়ান্তকরণ বিষয়ক সভা’ শেষে মিডিয়া ব্রিফিংয়ে এ কথা জানান স্বাস্থ্যমন্ত্রী জাহিদ মালেক।

          মন্ত্রী বলেন, বিগত ১০ বছরে এমবিবিএস ভর্তি পরীক্ষায় কোনো অনিয়ম বা দুর্নীতি হয়নি। এবছরের পরীক্ষাতেও যাতে কোনো রকম অনিয়ম, অবহেলা না হয় সে বিষয়ে সব রকম কার্যকর পদক্ষেপ নেয়া হয়েছে।

          ভর্তি পরীক্ষার আবেদনের সময় উল্লেখ করে স্বাস্থ্যমন্ত্রী বলেন, এ বছর এমবিবিএস ভর্তি পরীক্ষার জন্য বিদেশি শিক্ষার্থীরা আবেদন করতে পারবে ৪ জানুয়ারি’২৪ থেকেই। দেশি শিক্ষার্থীরা আবেদন করতে পারবে ১০ জানুয়ারি’২৪ থেকে। আবেদনের শেষ সময় থাকবে ২৩ জানুয়ারি’২৪ পর্যন্ত। ভর্তির জন্য ফি জমা নেওয়া শুরু করা হবে ২৪ জানুয়ারি’২৪ থেকে এবং রোল বা আসন বরাদ্দ করা হবে ২৬ জানুয়ারি’২৪ থেকে। পরীক্ষার প্রবেশপত্র বিতরণ করা হবে ৫ জানুয়ারি’২৪ এবং হাজিরা সিট ডাউনলোড করা যাবে ৮ ফেব্রুয়ারি’২৪ পর্যন্ত। এবছর এমবিবিএস পরীক্ষায় পাশ নম্বর নির্ধারণ করা হয়েছে সর্বনিম্ন ৪০ নম্বর পর্যন্ত।

          ব্রিফিংকালে এবারের এমবিবিএস ভর্তি পরীক্ষায় মোট আসন সংখ্যা উল্লেখ করে স্বাস্থ্যমন্ত্রী বলেন, সরকারি মেডিকেলের জন্য মোট আসন রয়েছে ৫ হাজার ৩৮০টি, যার মধ্যে এ বছরই ১ হাজার ৩০টি আসন বৃদ্ধি করা হয়েছে। প্রাইভেট মেডিকেলের জন্য আসন রয়েছে ৬ হাজার ৩৪৮টি এবং আর্মি মেডিকেল কলেজের জন্য ৩৭৫টি আসন বরাদ্দ করা হয়েছে। তিনি বলেন, ভর্তি পরীক্ষায় অটোমেশন পদ্ধতি চালু হওয়ায় উপযুক্ত মেধাবী প্রার্থীরাই সরকারি ও বেসরকারি মেডিকেল কলেজে ভর্তির সুযোগ পাবে।

          ব্রিফিংকালে স্বাস্থ্যমন্ত্রীর সাথে স্বাস্থ্যসেবা বিভাগের সচিব জাহাঙ্গীর আলম, স্বাস্থ্য শিক্ষা বিভাগের সচিব আজিজুর রহমান, স্বাস্থ্য অধিদপ্তরের মহাপরিচালক এবিএম খুরশীদ আলম, স্বাস্থ্য শিক্ষা বিভাগের মহাপরিচালক অধ্যাপক টিটু মিয়া, প্রাইভেট মেডিকেল এসোসিয়েশনের সভাপতি মুবিন খান, বিএমআরসি প্রতিনিধি প্রফেসর শহীদুল্লাহ্, সিলেট ওসমানী মেডিকেল বিশ্ববিদ্যালয়ের ভিসি অধ্যাপক এনায়েত হোসেন, বিএমআরসি প্রতিনিধিবর্গ এবং প্রাইভেট মেডিকেল কলেজ ও হাসপাতালের প্রতিনিধিগণ এ সময় উপস্থিত ছিলেন।

#

মাইদুল/সায়েম/শফি/রফিকুল/জয়নুল/২০২৩/১৮৫৫ঘণ্টা

তথ্যবিবরণী নম্বর : ২১২৯

**সহকারী শিক্ষক নিয়োগ পরীক্ষা নিয়ে প্রকাশিত সংবাদে মন্ত্রণালয়ের ব্যাখ্যা**

ঢাকা, ৯ পৌষ (২৪ ডিসেম্বর) :

সরকারি প্রাথমিক বিদ্যালয়ে সহকারী শিক্ষক নিয়োগ ২০২৩ (রংপুর, বরিশাল ও সিলেট বিভাগ) এর লিখিত পরীক্ষা গত ৮ ডিসেম্বর ২০২৩ তারিখে অনুষ্ঠিত হয় এবং গত ২০ ডিসেম্বর ২০২৩ তারিখে লিখিত পরীক্ষার ফলাফল প্রকাশ করা হয়। প্রকাশিত ফলাফল নিয়ে কিছু গণমাধ্যমে প্রকাশিত সংবাদ মন্ত্রণালয়ের

দৃষ্টিগোচর হয়েছে যা অসত্য, বানোয়াট, ভিত্তিহীন ও উদ্দেশ্যপ্রণোদিত।

প্রকাশিত সংবাদে বলা হয়েছে, ‘লালমনিরহাট জেলায় রফিকুল ইসলাম পরীক্ষার পূর্বে ডিভাইসসহ গ্রেফতার হওয়া সত্ত্বেও লিখিত পরীক্ষায় উত্তীর্ণ হন। রেফারেন্স হিসেবে ব্যবহার করা হয়েছে যুগান্তর পত্রিকার একটি পেপার কাটিং যেখানে রফিকুল ইসলাম নামে একজন গ্রেফতার হয়েছেন মর্মে উল্লেখ রয়েছে, যিনি রংপুর থেকে গ্রেফতার হন যার পিতা-মমিনুর রহমান, মাতা-নাসিমা বেগম, গ্রাম-সালন বালাগ্রাম, থানা-জল ঢাকা, জেলা-নীলফামারী। সংবাদে আরো উল্লেখ রয়েছে লালমনিরহাট জেলার লিখিত পরীক্ষায় নির্বাচিত প্রার্থী মোঃ রফিকুল ইসলাম (রোল ৪১২৩৫৯১) পরীক্ষার দিন সকালে ডিভাইসহ গ্রেফতার হন’।

প্রকৃতপক্ষে লালমনিরহাট জেলা থেকে নির্বাচিত মোঃ রফিকুল ইসলাম (৪১২৩৫৯১), পিতা মোঃ শামচুল হুদা, মাতা মোছাঃ সাহেরা খাতুন, গ্রাম-মহিসারি, পোঃ কাকিলা, উপজেলা- কালিগঞ্জ লিখিত পরীক্ষায় অংশগ্রহণ করেন এবং লিখিত পরীক্ষার ফলাফলের ভিত্তিতে মৌখিক পরীক্ষার জন্য নির্বাচিত হন। লালমনিরহাট জেলায় ডিভাইসসহ ১৩ জন ধরা পড়ে এবং তাদের নামে নিয়মিত মামলা দায়ের করা হয়। মামলা দায়েরের তালিকায় মোঃ রফিকুল ইসলাম (রোল ৪১২৩৫৯১) এর নাম নেই এবং তিনি গ্রেফতারও হননি। এমনকি সংশ্লিষ্ট থানাসূত্র থেকে জানা যায় মোঃ রফিকুল ইসলাম (রোল ৪১২৩৫৯১) এর বিরুদ্ধে বাংলাদেশের কোনো থানায় কোনো ফৌজদারি মামলা নেই। লিখিত পরীক্ষা গ্রহণ এবং ফলাফল প্রকাশ যথানিয়মে হয়েছে। যাচাই-বাছাই না করে রংপুরে গ্রেফতারকৃত মোঃ রফিকুল ইসলামকে (নীলফামারী জেলার) লালমনিরহাট জেলার নির্বাচিত প্রার্থী রফিকুল ইসলাম হিসাবে মিথ্যা সংবাদ পরিবেশন করা হয়েছে।

গণমাধ্যম সমাজের দর্পণ। গণমাধ্যম সত্যকে তুলে ধরে। ভবিষ্যতে জনগুরুত্বপূর্ণ এ ধরনের সংবাদ পরিবেশনে আরো সতর্ক ও যত্নবান হবার অনুরোধ করেছে প্রাথমিক ও গণশিক্ষা মন্ত্রণালয়।

#

তুহিন/সায়েম/শফি/রফিকুল/জয়নুল/২০২৩/১৮৩০ঘণ্টা

তথ্যবিবরণী নম্বর : ২১২৮

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৯ পৌষ (২৪ ডিসেম্বর) :

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো:

মূলবার্তা **:**

‘বিদ্যুৎ সেবা প্রাপ্তিতে আপনার কোনো অভিযোগ বা তথ্যের জন্য বিদ্যুৎ বিভাগের হটলাইন নম্বর ১৬৯৯৯ এ যোগাযোগ করুন-বিদ্যুৎ বিভাগ, বিদ্যুৎ, জ্বালানি ও খনিজ সম্পদ মন্ত্রণালয়, বাংলাদেশ সচিবালয়, ঢাকা।’

#

ভেনিসা/সায়েম/শফি/রফিকুল/আব্বাস/২০২৩/১৬৪৪ ঘণ্টা

তথ্যবিবরণী নম্বর : ২১২৭

**হযরত শাহজালাল আন্তর্জাতিক বিমানবন্দর সম্প্রসারণ প্রকল্পের**

**বিনিময় নোট ও ঋণচুক্তি স্বাক্ষরিত**

ঢাকা, ৯ পৌষ (২৪ ডিসেম্বর) :

বাংলাদেশ এবং জাপান সরকারের মধ্যে হযরত শাহজালাল আন্তর্জাতিক বিমানবন্দর সম্প্রসারণ প্রকল্পের তৃতীয় পর্যায়ের বিনিময় নোট ও ঋণচুক্তি স্বাক্ষরিত হয়েছে। জাপান সরকারের ৪৪তম ওডিএ লোন প্যাকেজের ৩য় ব্যাচের অধীনে এ চুক্তিসমূহ স্বাক্ষরিত হয়।

আজ অর্থনৈতিক সম্পর্ক বিভাগের এনইসি-২ সভাকক্ষে বাংলাদেশ সরকারের পক্ষে অর্থনৈতিক সম্পর্ক বিভাগের সচিব মোঃ শাহ্‌রিয়ার কাদের ছিদ্দিকী এবং জাপান সরকারের পক্ষে বাংলাদেশে নিযুক্ত জাপানের রাষ্ট্রদূত IWAMA Kiminori এবং বাংলাদেশে জাইকার সিনিয়র রিপ্রেজেন্টেটিভ HIROSHI Yoshida যথাক্রমে বিনিময় নোট ও ঋণচুক্তি স্বাক্ষর করেন।

এ ঋণচুক্তির আওতায় জাপান সরকার বাংলাদেশকে ৭৬ হাজার ৬৩৫ মিলিয়ন জাপানিজ ইয়েন ঋণ সহায়তা প্রদান করবে। এ ঋণ ১০ বছরের গ্রেস পিরিয়ডসহ ৩০ বছরে পরিশোধযোগ্য।

এ প্রকল্পের আওতায় হযরত শাহজালাল আন্তর্জাতিক বিমানবন্দরে একটি নতুন প্যাসেঞ্জার টার্মিনাল নির্মাণসহ বিমানবন্দরের সম্প্রসারণ ও অন্যান্য অবকাঠামো উন্নয়নের মাধ্যমে ভবিষ্যত বিমান পরিবহনের চাহিদা পূরণ এবং আন্তর্জাতিকমানের সুযোগ-সুবিধা ও নিরাপত্তা নিশ্চিতকরণের লক্ষ্যে কাজ চলছে। প্রকল্পের মোট ব্যয় ২১ হাজার ৩৯৯ দশমিক ০-৬৩৩ কোটি টাকা যার মধ্যে জিওবি ৫ হাজার ২৫৮ দশমিক ০৩৮৮ কোটি, জাইকা ১৬ হাজার ১৪১ দশমিক ০২৪৫ কোটি। নভেম্বর ২০২৩ সময় পর্যন্ত প্রকল্পের বাস্তব ভৌত অগ্রগতি ৯০%। উল্লেখ্য, এই প্রকল্পে জাইকা কর্তৃক পর্যায়ক্রমে ঋণ সহায়তা প্রদান করা হচ্ছে। ইতোপূর্বে ২টি পর্যায়ে মোট ১ লাখ ৫৬ হাজার ৮২৫ মিলিয়ন জাপানিজ ইয়েনের ঋণচুক্তি স্বাক্ষরিত হয়।

#

উলফৎ/জামান/ফাতেমা/সিদ্দীক/সাজ্জাদ/কলি/মানসুরা/২০২৩/১৫৪০ ঘণ্টা

তথ্যবিবরণী নম্বর: ২১২৬

**গত ১৫ বছরে মাধ্যমিক ও উচ্চ শিক্ষা বিভাগের অধীন এমপিওভুক্ত হয়েছে ৫ হাজার ৯৭টি শিক্ষা প্রতিষ্ঠান**

ঢাকা, ৯ পৌষ (২৪ ডিসেম্বর) :

বেসরকারি শিক্ষা প্রতিষ্ঠান (স্কুল ও কলেজ) এর জনবল কাঠামো ও এমপিও নীতিমালার আলোকে বর্তমান সরকার ২০০৯ থেকে ২০২৩ পর্যন্ত মাধ্যমিক ও উচ্চ শিক্ষা বিভাগের আওতাধীন ৫ হাজার ৯৭টি বেসরকারি শিক্ষা প্রতিষ্ঠানকে এমপিওভুক্ত করেছে। নতুন এমপিওভুক্ত শিক্ষা প্রতিষ্ঠানের শিক্ষক-কর্মচারীদের বেতন-ভাতাদি প্রতিমাসে সরকার কর্তৃক বরাদ্দ প্রদান করা হয়ে থাকে।

২০০৯ সাল থেকে এ পর্যন্ত বেসরকারি মাধ্যমিক বিদ্যালয়ের ৮০ হাজার ৮০৬ জন ও বেসরকারি কলেজের ১৭ হাজার ৪৫৮ জন মিলে সর্বমোট ৯৮ হাজার ২৬৪ জন শিক্ষক-কর্মচারীকে এমপিওভুক্ত করা হয়েছে। ২০০৯ সালে ৭৫২টি এবং ২০২৩ সালে ২ হাজার ৫১০টি নিম্ন মাধ্যমিক বিদ্যালয়কে এমপিওভুক্ত করা হয়েছে। ২০০৯ সালে ১২ হাজার ৪৭০টি এবং ২০২৩ সালে ১৫ হাজার ৯৯টি মাধ্যমিক বিদ্যালয় এমপিওভুক্ত করা হয়েছে। তাছাড়া ২০০৯ সালে ৩৮৬টি এবং ২০২৩ সালে ৬১২টি স্কুল এন্ড কলেজ, ২০০৯ সালে ৭৬৮টি, ২০২৩ সালে ১ হাজার ১৪৭টি উচ্চ মাধ্যমিক কলেজ, ২০০৯ সালে ৯৬৪টি এবং ২০২৩ সালে ১ হাজার ৬৯টি ডিগ্রি কলেজ এমপিওভুক্ত করা হয়েছে। ২০০৯ সালে মোট এমপিওভুক্ত প্রতিষ্ঠান ছিলো ১৫ হাজার ৩৪০টি যা ২০২৩ সালে বেড়ে দাঁড়িয়েছে ২০ হাজার ৪৩৭টি।

#

খায়ের/জামান/ফাতেমা/সিদ্দীক/সাজ্জাদ/মাসুম/২০২৩/১৩৪০ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ২১২৫

**‘বড়দিন’ উপলক্ষ্যে প্রধানমন্ত্রীর বাণী**

ঢাকা, ৯ পৌষ (২৪ ডিসেম্বর) :

প্রধানমন্ত্রী শেখ হাসিনা আগামীকাল ‘বড়দিন’ উপলক্ষ্যে নিম্নোক্ত বাণী প্রদান করেছেন :

“খ্রিষ্টান সম্প্রদায়ের সকল সদস্যকে ‘বড়দিন’ উপলক্ষ্যে আমি আন্তরিক শুভেচ্ছা জানাই।

আওয়ামী লীগ সরকার অসাম্প্রদায়িক চেতনাকে সমুন্নত রাখতে বদ্ধপরিকর। জাতির পিতা বঙ্গবন্ধু শেখ মুজিবুর রহমান প্রণীত আমাদের সংবিধানে সকল ধর্ম ও বর্ণের মানুষের সমানাধিকার নিশ্চিত করা হয়েছে। আমরা বিশ্বাস করি- ধর্ম যার যার, উৎসব সবার। সকল শ্রেণি-পেশার জনগণের উন্নয়নই আমাদের প্রধান লক্ষ্য। এলক্ষ্য অর্জনে আমরা সকল সম্প্রদায়ের মানুষের মর্যাদাপূর্ণ ও নিরাপদ জীবনযাপন নিশ্চিত করতে কাজ করে যাচ্ছি।

খ্রিষ্টান ধর্মের প্রবর্তক যিশু খ্রিষ্ট এই দিনে বেথেলহেমে জন্মগ্রহণ করেন। পৃথিবীতে ন্যায় ও শান্তি প্রতিষ্ঠা করার মাধ্যমে শোষণমুক্ত সমাজ ব্যবস্থা প্রবর্তন ছিল যিশু খ্রিষ্টের অন্যতম ব্রত। মহামতি যিশু বিপন্ন ও অনাহারক্লিষ্ট মানুষের জন্য নিজেকে উৎসর্গ করেন। তাঁর জীবনাচরণ ও দৃঢ় চারিত্রিক গুণাবলীর জন্য মানব ইতিহাসে তিনি অমর হয়ে আছেন।

বঙ্গবন্ধু শেখ মুজিবের আজীবন স্বপ্নের ক্ষুধা-দারিদ্র্যমুক্ত, অসাম্প্রদায়িক ‘সোনার বাংলাদেশ’ বিনির্মাণের লক্ষ্যে বর্তমান ডিজিটাল বাংলাদেশ থেকে ‘স্মার্ট বাংলাদেশ’ গড়তে সকলে সম্মিলিতভাবে কাজ করে যাব- এ আমার প্রত্যাশা।

আমি খ্রিষ্টান ধর্মাবলম্বীসহ সকল নাগরিকের শান্তি, কল্যাণ ও সমৃদ্ধি কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

ইমরুল/জামান/ফাতেমা/সিদ্দীক/সাজ্জাদ/কলি/মানসুরা/২০২৩/১০০০ ঘণ্টা

আজ বিকাল পাঁচটার আগে প্রচার করা নিষেধ

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর: ২১২৪

**বড়দিন উপলক্ষ্যে রাষ্ট্রপতির বাণী**

ঢাকা, ৯ পৌষ (২৪ ডিসেম্বর) :

রাষ্ট্রপতি মোঃ সাহাবুদ্দিন আগামীকাল বড়দিন উপলক্ষ্যে নিম্নোক্ত বাণী প্রদান করেছেন :

“শুভ ‘বড়দিন’ উপলক্ষ্যে আমি দেশের খ্রিষ্ট ধর্মাবলম্বীসহ বিশ্ববাসীকে জানাই আন্তরিক শুভেচ্ছা ও অভিনন্দন।

বিশ্বব্যাপী খ্রিষ্ট ধর্মাবলম্বীগণ মহামতি যিশু খ্রিষ্টের জন্মদিনকে যথাযথ মর্যাদা ও ধর্মীয় ভাবগাম্ভীর্যের সাথে ‘বড়দিন’ হিসেবে উদ্‌যাপন করে থাকেন। খ্রিষ্ট ধর্মানুসারে যিশু খ্রিষ্ট ছিলেন সত্যান্বেষী, মানবজাতির মুক্তির দূত এবং আলোর দিশারী। স্রষ্টা ও সৃষ্টির মধ্যে যোগাযোগ স্থাপনের পাশাপাশি পৃথিবীকে শান্তির আবাসভূমিতে পরিণত করতে তিনি সৃষ্টিকর্তার মহিমা ও শান্তির বাণী প্রচার করেন। এজন্য তাঁকে অনেক নির্যাতন সহ্য করতে হয়েছে। তিনি পথভ্রষ্ট মানুষকে সত্য ও ন্যায়ের পথে আহ্বান জানান। মানুষের মধ্যে ভালোবাসা, সেবা, ক্ষমা, মমত্ববোধ, সহানুভূতি ও ন্যায় প্রতিষ্ঠাসহ শান্তিপূর্ণ অবস্থানের শিক্ষা দেন। জাগতিক সুখের পরিবর্তে যিশু খ্রিষ্ট ত্যাগ, সংযম ও দানের মাধ্যমে পারমার্থিক সুখ অর্জনের ওপর গুরুত্ব দিয়েছেন। বিভিন্ন জাতিগোষ্ঠীর মধ্যে সম্প্রীতি ও ঐক্য স্থাপনসহ বর্তমান যুদ্ধ-বিগ্রহপূর্ণ বিশ্বে শান্তি প্রতিষ্ঠা যিশু খ্রিষ্টের শিক্ষা ও আদর্শ অনুসরণ করে সম্ভব বলে আমি মনে করি।

ধর্মের মূল কথাই হচ্ছে মানুষ হিসেবে মানুষের সেবা করা। সব ধর্মই মানুষের কল্যাণের কথা বলে। তাই ধর্ম-বর্ণ নির্বিশেষে সকলকে দেশ ও জনগণের কল্যাণে কাজ করতে হবে। বাংলাদেশ সাম্প্রদায়িক সম্প্রীতির দেশ। আবহমানকাল থেকে এদেশে সকল ধর্মের মানুষ নিজ নিজ ধর্ম ও আচার-অনুষ্ঠানাদি স্বাধীনভাবে পালন করে আসছে। জাতির পিতা বঙ্গবন্ধু শেখ মুজিবুর রহমান একটি অসাম্প্রদায়িক বাংলাদেশ গড়ার স্বপ্ন দেখেছিলেন। জাতির পিতার সেই স্বপ্নপূরণ এবং প্রধানমন্ত্রী শেখ হাসিনা ঘোষিত সুখী-সমৃদ্ধ ও ‘স্মার্ট বাংলাদেশ’ গঠনে সকলকে ঐক্যবদ্ধভাবে কাজ করার আহ্বান জানাই।

শুভ ‘বড়দিন’ খ্রিষ্ট ধর্মাবলম্বীসহ সকলের জন্য বয়ে আনুক অশেষ আনন্দ ও কল্যাণ, সবার জীবন

ভরে উঠুক সুখ ও সমৃদ্ধিতে- এ কামনা করি।

জয় বাংলা।

খোদা হাফেজ, বাংলাদেশ চিরজীবী হোক।”

#

রাহাত/জামান/ফাতেমা/সিদ্দীক/কলি/শামীম/২০২৩/১০৩০ ঘণ্টা

আজ বিকাল পাঁচটার আগে প্রচার করা নিষেধ